input: EUROPOS PARLAMENTO IR TARYBOS REGLAMENTAS (ES) Nr. 1383/2014
  2014 m. gruodžio 18 d.
  kuriuo iš dalies keičiamas Tarybos reglamentas (EB) Nr. 55/2008, įvedantis autonomines prekybos lengvatas Moldovos Respublikai
  EUROPOS PARLAMENTAS IR EUROPOS SĄJUNGOS TARYBA,
  atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
  atsižvelgdami į Europos Komisijos pasiūlymą,
  teisėkūros procedūra priimamo akto projektą perdavus nacionaliniams parlamentams,
  laikydamiesi įprastos teisėkūros procedūros (1),
  kadangi:
  (1)
  Tarybos reglamentu (EB) Nr. 55/2008 (2) Moldovos Respublikai nustatyta speciali autonominių prekybos lengvatų sistema. Taikant tą sistemą visi Moldovos Respublikos kilmės produktai (išskyrus tam tikrus žemės ūkio produktus, išvardytus to reglamento I priede, kuriems nustatytos ribotos nuolaidos - atleidimas nuo muitų neviršijant tarifinių kvotų arba muitų sumažinimas) gali laisvai patekti į Sąjungos rinką;
  (2)
  remdamasi Europos kaimynystės politika, ES ir Moldovos Europos kaimynystės politikos veiksmų planu ir Rytų partnerystės projektu, Moldovos Respublika priėmė plataus užmojo politinės asociacijos ir tolesnės ekonominės integracijos su Sąjunga darbotvarkę. Moldovos Respublika taip pat jau padarė didelę pažangą derindama savo teisės aktų nuostatas su Sąjungos teisės aktais ir standartais;
  (3)
  Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimas (3) (toliau - Asociacijos susitarimas), kuriuo, be kita ko, sukurta išsami ir visapusiška laisvosios prekybos erdvė (IVLPE), buvo pasirašytas 2014 m. birželio 27 d. ir laikinai taikomas nuo 2014 m. rugsėjo 1 d.;
  (4)
  speciali autonominių prekybos lengvatų sistema bus taikoma iki 2015 m. gruodžio 31 d.;
  (5)
  siekiant paremti Moldovos Respublikos pastangas, kaip nustatyta Europos kaimynystės politikos, Rytų partnerystės ir Asociacijos susitarimo tiksluose, ir suteikti jos eksportuojamiems šviežiems obuoliams, šviežioms slyvoms ir šviežioms valgomosioms vynuogėms patrauklią ir patikimą rinką, tiems iš Moldovos Respublikos į Sąjungą importuojamiems produktams reikėtų suteikti papildomų nuolaidų nustatant neapmokestinamas tarifines kvotas;
  (6)
  be to, reikia iš dalies pakeisti tam tikrus Reglamento (EB) Nr. 55/2008 priede pateiktus KN kodus, kad būtų atsižvelgta į Tarybos reglamento (EEB) Nr. 2658/87 (4) I priedo dalinius pakeitimus, padarytus Komisijos įgyvendinimo reglamentu (ES) Nr. 1001/2013 (5);
  (7)
  siekiant, kad veiklos vykdytojai galėtų kuo greičiau pasinaudoti tomis papildomomis nuolaidomis, šis reglamentas turėtų įsigalioti jo paskelbimo Europos Sąjungos oficialiajame leidinyje dieną;
  (8)
  atsižvelgiant į tų produktų sezoninį didžiausią gamybos intensyvumą, tikslinga, kad papildomos nuolaidos būtų taikomos nuo 2014 m. rugpjūčio 1 d.;
  (9)
  todėl Reglamentas (EB) Nr. 55/2008 turėtų būti atitinkamai iš dalies pakeistas,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 55/2008 I priedo 1 lentelė pakeičiama šio reglamento priedo tekstu.
  2 straipsnis
  Šis reglamentas įsigalioja jo paskelbimo Europos Sąjungos oficialiajame leidinyje dieną.
  Jis taikomas nuo 2014 m. rugpjūčio 1 d.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. gruodžio 18 d.